21Go madimabe ba ba lalago ba nagana tše kgopo le tše mpe malaong a bona. Ge go esa mme ba hwetša sebaka, ba dira tše mpe tše ba letšego ba di nagana. 2Ge ba duma mašemo a batho ba a tšea ka swele; ge ba duma dintlo tša batho ba ipha tšona. Ba tšea motho le lapa la gagwe ka kgang, motho le thoto ya gagwe ka kgapeletšo.
3Ka gona Morena o re: “Ke rera go le tlišetša masetlapelo, mme le ka se a phonyokge. Masetlapelo ao e tla ba a mašoro mo e lego gore le ka se sa sepela le kukile magetla. 4Mohla nako yeo e etla batho ba tla le kodutla ka sefela sa go le llela ba re:
“ ‘Lehu re hwile la pitšana!
Morena o amogile batho ba gaborena naga,
a e fa bathopi ba rena.’ ”2:4 Mohlomongwe go swanetše go balwa “bathopi ba rena” Seheberu se re “bakgelogi”.5Ka gona, ge nako e fihla ya gore naga e bušetšwe go setšhaba sa Morena, ga go le o tee wa lena yo a tlago e arolelwa.
6Batho ba re go nna: “Se re rute. Se re rute ka dilo tše. Re ka se welwe ke kgobogo. 7Kgane rena re lego ditlogolo tša Jakobo re ka ba re rwele thogako?2:7 Mohlomongwe go swanetše go balwa “Kgane ... thogako?” Seheberu ga se kwagale gabotse. Kgane Morena o re feletše pelo? Na a ka napa a dira tšela a di rerilego? Ga ke re o2:7 Mohlomongwe go swanetše go balwa “o” Seheberu se re “ke”. bolela ka botho le ba ba dirago tše di lokilego?”
8Morena o fetola ka go re: “Le hlasela setšhaba sa ka bjalo ka manaba. Banna ba boa ntweng ba gopola gore gae ba lotegile, eupša lena le ba hlobola diaparo. 9Le raka basadi ba setšhaba sa ka ka magaeng a bona ao ba a ratago, gomme bana ba bona le ba amoga tše ke ba atlilego ka tšona. 10Emang le sepele, ka gobane mo ga go sa na boikhutšo. Naga ye e tlilo senyetšwa ruri, ka gobane le e tšhilafaditše.
11“Se setšhaba se se se nyakago ke moprofeta wa go tšama a botša batho tša maaka le tša boradia a re: ‘Le tlilo fiwa beine le dino tše bogale tša maphaaphaa.’
12“Ke tla le kgoboketša, lena ditlogolo tša Jakobo, lena mašaledi a setšhaba sa Israele. Ke tla le phutha bjalo ka dinku ka lešakeng, bjalo ka mohlape mafulong. Naga ya lena e tla buša ya biloga batho.”
13Modimo o tla ba phulela tsela a ba ntšha bothopša. Ba tla šwahla kgoro ya motse ba tšwa. Ba tla etwa pele ke Morena, yena Kgoši ya bona.
nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn